﻿RELAŢIA DINTRE IMAGINEA DE SINE ȘI MOTIVAŢIE ÎN DEZVOLTAREA PROFESIONALĂ MIHAI PETRU CRAIOVAN Relationship Between Self-Image and Motivation in Professional Development. Motivation and self-image are very important factors for the achieving of an optimal occupational performance. These aspects determines in a large extent the making of a successful career. When a person feels himself to be useful and capable, he could be motivated to improve himself even more. In the departments of the company investigated in the present study, it has been observed a relative homogeneity of the group, with some differences between them, both in the level of self-image and motivation, but not very significant. The explanation could be provided by the functional typology similar at the company level, thereby expressing the idea that the employees of the two departments that have made high scores (Finance & IT and HR) have a high experience at their job, have worked in several positions within the same organiza- tion and have specialized before and after hiring in a specific field of activity. Analyzing the responses, we can say that the subjects have an average or above average self-image and an average or above average motivation level. Key words: personality, self-image, motivation, occupational performance. Elemente teoretice Imaginea de sine reprezintă o evaluare globală a propriei persoane, care se for- mează prin învăţare din experienţele pe care le are individul, din acţiunile pe care le realizează şi la care participă. Dispoziţia de a se autoevalua e învăţată în procesul socializarii, atunci când persoana devine conştientă de valoarea proprie prin raportare la ceilalţi. Atitudinile părinţilor, ale profesorilor, colegilor, fraţilor, prietenilor contri- buie la crearea imaginii de sine a fiecăruia dintre noi, la stabilirea unui statut social şi al unui nivel de aspiraţii care îşi vor pune amprenta, încă din copilărie, asupra tuturor acţiunilor şi comportamentelor noastre. În lucrarea Eul şi personalitatea, M. Zlate ne prezintă imaginea de sine drept „totalitatea reprezentărilor, ideilor, credinţelor individului despre propria sa personalite, cu alte cuvinte este vorba de modul în care se percepe individul, ce crede el despre sine, ce loc îşi atribuie în raport cu ceilalţi. Imaginea de sine reprezintă un integrator şi organizator al vieţii psihice a individului cu rol major în alegerea valorilor şi scopurilor; ea este nucleul central al personalităţii, reper, constantă orientativă a ei, element defi- nitoriu al statutului şi rolului social.” (M. Zlate, 2002, 53). Imaginea de sine este structurată de modul în care ne percepem propriile noastre caracteristici fizice, emoţionale, cognitive, sociale şi spirituale care conturează şi întăresc dimensiunile eului nostru. În funcţie de percepţia noastră la un moment dat al Cercetări filosofico-psihologice, anul VIII, nr. 2, p. 177-188, Bucureşti, 2016 178 Mihai Petru Craiovan 2 dezvoltării noastre, de ceea ce ne-am dori sa fim sau ceea ce am putea deveni, putem distinge mai multe ipostaze pentru sinelele nostru: sine actual, sine ideal şi sinele temerilor. Imaginea de sine prezintă două aspecte: unul ce ţine de percepţia şi reprezen- tarea concepţiilor despre sine, a propriilor poziţii, judecăţi, orientări, capacităţi şi deprinderi, precum şi a premiselor acestora şi unul ce ţine de evaluarea şi valorificarea acestora de către individ. Imaginea de sine deţine o funcţie de autoreglare atitudinală şi comportamentală în raport cu ceea ce este asumat conştient. Formarea imaginii de sine constă în primul rând într-o construcţie subiectivă şi implică trei aspecte: importanţa părerii celorlalţi în construcţia acesteia, elementele pe baza carora se realizează percepţia celorlalţi şi măsura în care conduita şi motivaţia influenţează crearea imaginii de sine. Între structura Eului şi profilul imaginii de sine există o strânsă interdependenţă: imaginea de sine derivă din reflectarea subiectivă, conştientă şi sintetică a „eului aflat în situaţie”, însă această imagine odată constituită poate influenţa semnificativ structura şi funcţionarea eului, devenind o componentă esenţială a acestuia. Imaginea de sine a unei persoane se formează într-un context socio-cultural, este influenţată de situaţii concrete şi evenimente trăite de aceasta, depinde de aprecierile pe care ceilalţi le fac la adresa persoanei respective. În esenţă, ea rămâne o creaţie individuală, un construct ireversibil aflat într-o permanentă mişcare şi transformare ce implică cogniţia şi afectivitatea. Imaginea de sine din copilărie (1-3 ani) provine dintr-un joc complex de identificări inconştiente cu modelele personale apropiate, psihanaliza considerând că la această vârstă se poate vorbi de mai multe imagini de sine. Dezvoltarea ulterioară a individului îi permite acestuia să îşi dezvolte şi imaginea de sine care derivă, treptat, din reflectarea subiectivă, conştientă şi sintetică a Eului aflat în situaţie concretă (Cristea, 2002, 119). Se poate spune că formarea imaginii de sine şi a respectului de sine are un rol deosebit în conturarea personalităţii echilibrate şi armonioase a individului. Imaginea de sine, corectă se formează prin intervenţia conjugată a familiei, şcolii şi societăţii, intervenţia părinţilor şi a profesorilor fiind determinantă. În urma unor cerectări, N. Bogatu, a distins trei straturi în imaginea de sine şi anume: o imagine de fond a Eului – în care o importanţă majoră o au rădăcinile biologice ale individului; imaginile strategice ale Eului (puternic impregnate sociocultural) şi imaginile emergente atitudinal-situaţionale, reprezentate de imagini de suprafaţă şi de integrare (Bogatu, 2002, 57). Capacitatea de reflexivitate conştientă specifică Eului se manifestă şi în raport cu propria persoană, astfel rezultând un sistem dinamic de cunoştinţe, reprezentări, credinţe şi idei despre sine. Se poate constata faptul că imaginea de sine ne influenţează comportamentele, motiv pentru care este important să ne percepem cât mai corect şi să dezvoltăm convingeri realiste despre noi înşine. Din prisma psihologiei sociale, D. Cristea ne prezintă ideea conform căreia imaginea de sine reprezintă forma subiectivă prin care luăm cunoştinţă şi ne reprezentăm propria persoană, cu ansamblul de trăsături, însuşiri şi relaţia cu mediul natural şi social. Raportul dintre sine şi imaginea de sine este deosebit de complex, implicând atât condiţionări reciproce specifice raportului dintre parte şi întreg, cât şi 3 Relaţia dintre imaginea de sine și motivaţie în dezvoltarea profesională 179 retroacţiuni cu funcţii reglatorii la nivelul sistemului personalităţii şi al subsistemelor sale. Imaginea de sine se constituie reflexiv, pe fondul unui sentiment de identitate şi continuitate a propriei persoane, trăit preponderent ca ipostază a prezentului psihologic: eu sunt, eu fac, eu am (Cristea, 2007, 118). Conţinutul imaginii de sine implică următoarele aspecte principale: - imaginea despre propriul corp şi despre calităţile fizice şi psihice de care suntem conştienţi; - identitatea socială, caracterizată prin nume, vârstă, domiciliu, familie, profesie, statut economic etc.; - modul de înţelegere a ceea ce facem, simţim şi gândim la un moment dat, prin raportarea la anumite repere valorice şi atitudinale pe care le conştientizăm ca fiindu-ne caracteristice; - reprezentările pe care le avem despre poziţia noastră în societate şi despre rolurile jucate în situaţii şi împrejurări de viaţă relevante; - sentimentele faţă de noi înşine, faţă de ceilalţi şi faţă de evenimentele şi situaţiile semnificative în care suntem sau am fost implicaţi; - istoria personală marcată de evenimente semnificative şi unice, care conferă sentimentul continuităţii şi unităţii propriei existenţe; - un puternic sentiment al prezentului, în care totul se focalizează pe ideea de eu, aici, acum; - sistemul de relaţii interpersonale semnificative, trecute sau prezente, reale sau virtuale, principale sau secundare; - spaţiul fizic şi psihosocial care poartă amprenta opţiunilor voinţei, acţiunilor şi personalităţii noastre. Fiind în esenţa sa un fenomen relaţional, format la intersecţia dintre psihologic şi social, imaginea de sine se elaborează printr-o continuă sinteză între percepţia de sine şi percepţia de altul, procese mediate de modele şi repere axiologice interiorizate în ontogeneză prin socializare şi învăţare socială. (Cristea, 2007, 119). Imaginea de sine se referă la perspectiva individuală asupra propriei personalităţi, reprezentând expresia concretizată a modului în care se vede o persoană sau se reprezintă pe sine. Aceasta este definită de modul în care ne percepem propriile noastre caracteristici fizice, emoţionale, cognitive, sociale şi spirituale care conturează şi întăresc dimensiunile eului nostru. În funcţie de percepţia noastră la un moment dat al dezvoltării noastre, de ceea ce ne-am dori sa fim sau ceea ce am putea deveni, putem distinge mai multe ipostaze ale eului nostru: eul actual, eul ideal si eul viitor. G. Allport, apreciind definiţiile pozitiviste ale personalităţii ca fiind cele mai complete, porneşte de la ele şi ajunge la următoarea definiţie, care se bucură de cea mai mare recunoaştere, fiind cea mai frecvent menţionată şi utilizată în cadrul cercetării concrete, precum şi teoretizării generale: „personalitatea este organizarea dinamică, în cadrul individului, a acelui sistem psiho-fiziologic care determină gândirea şi comportamentul său caracteristic într-o variantă mai mică sau mai mare de situaţii” (Neveanu, 1978, 532). Această definiţie pune în evidenţă următoarele aspecte esenţiale: personalitatea este o organizare dinamică emergentă, nu este nici un conglomerat, nici o sumă statică de elemente în sine independente; nu este nici pur psihică, nici pur biologică, ci este o unitate complexă psihofizică; este o organizare sistemică supraordonată care include sisteme particulare diferenţiate şi integrate; se manifestă şi se dezvăluie în ceea ce gîndeşte, simte şi face omul. În viziunea lui Allport, personalitatea înseamnă ceea ce o persoană este în mod real, indiferent de cum o percep ceilalţi, o persoană cu o structură internă şi cu o serie de caracteristici. În fluxul activităţii unei persoane există însă, dincolo de o parte variabilă şi o parte constantă, desemnată prin conceptul de trăsătură. 180 Mihai Petru Craiovan 4 Se consideră că o trăsătură este un sistem larg de tendinţe similare de acţiune care există la o persoană şi pe care un observator, dacă se priveşte din punct de vedere al actorului, le poate categorisi sub o singură rubrică de semnificaţie. Chiar dacă trăsă- turile de personalitate stabilizează conduita, ele nu sunt niciodată constante. O adaptare eficientă la lume se poate efectua numai prin flexibilitate şi prin declanşarea unor variate tendinţe determinate în situaţii diferite. În acest sens se poate afirma că există diferenţe privind potenţialul psihic uman de la o etapă la alta de viaţă, există evoluţii socioprofesionale şi ocupaţionale, diferenţe de aspiraţii profesionale, de stil de viaţă, de statute şi rol social. În ce priveşte aspectele diferenţiatoare, G. Allport a enumerat şase trăsături specifice adultului, şi anume: conştiinţa de sine largă, relaţii şi raporturi inti- me, securitate emoţională fundamentală, preocupare obiectivă, obiectivare de sine, armonie relativă cu propriile achiziţii din experienţa personală. O abordare a personalităţii în sfera muncii implică supoziţ ia că, în muncă, personalitatea este diferită faţă de alte activităţi ale omului. Munca, definită de A.Tabachiu ca ”totalitate a manifestărilor umane conştiente, mintale şi/ sau operaţio- nale prin care omul acţionează asupra mediului, asupra lui însuşi şi a celorlalţi semeni în vederea satisfacerii trebuinţelor, aspiraţiilor, realizării unor scopuri, îndeplinirii unor planuri” are caracter formativ asupra comportamentelor structurale şi a dimensiunilor personalităţii, dezvoltă şi diversifică aptitudinile, formează trăsături pozitive de caracter, căleşte voinţa şi operaţionalizează capacităţile creatoare, constituind o modalitate de apreciere valorică. Specialiştii implicaţi în probleme de personal şi resurse umane sunt interesaţi de de o relaţie inteligibilă, simplă între personalitate şi compotramentul implicat în muncă (Neveanu, 1978, 534). În sens strict psihologic, prin personalitate se înţelege modul specific de organizare a trăsăturilor şi însuşirilor psihofizice şi psihosociale ale persoanei; este o structură dinamică de natură bio-psiho-socială care, la un anumit individ, asigură adaptarea originală la mediul natural şi social. Personalitatea are caracterul unei structuri vectorizată axiologic şi teleologic, trinomul valori-atitudini-idealuri fiind principalul nucleu funcţional care mediază elaborarea conduitelor sociale (Cristea, 2007, 92). Este important ca într-o organizaţie să se ţină cont de un ansamblu de variabile (interne sau externe) care ţin fie de latura intrinsecă a personalităţii individuale, fie de latura extrinsecă, sensibilă la caracteristicile mediului organizaţional. Studierea motivaţiei în organizaţii a survenit în urma necesităţii de înţelegere şi utilizare a factorilor subiectivi care explică fluctuaţiile de randament. Munca îşi diversifică formele sale sociale de exprimare, se corelează cu noi domenii ale vieţii indivizilor, fiind necesar să răspundă solicitărilor valorico-normative presante ale societăţii (Craiovan, 2008, 34). În definitiv se poate spune că munca reprezintă o construcţie de grup şi, pentru ca organizaţia să înregistreze performanţe ridicate, este necesară o profundă motivare a angajaţilor prin conştientizarea apartenenţei acestora la echipe consistente şi satisfăcătoare pentru fiecare dintre ei. Din perspectiva psihologiei muncii, motivaţia este definită ca fiind o sumă a energiilor interne şi externe ce iniţiază, dirijează şi susţin un efort orientat spre un obiectiv al organizaţiei, care va satisface simultan şi trebuinţele individuale (Tabachiu, 2003, 112). 5 Relaţia dintre imaginea de sine și motivaţie în dezvoltarea profesională 181 Din perspectivă organizaţională, motivaţia este reprezentată de măsura în care un efort persistent este dirijat spre realizarea unui scop. Primul aspect al motivaţiei este forţa comportamentului legal de muncă sau cantitatea de efort pe care persoana o depune în procesul muncii. A doua caracteristică a motivaţiei este perseverenţa de care dau dovadă indivizii în realizarea sarcinilor de muncă. Atât efortul, cât şi perseverenţa se referă la cantitatea de muncă depusă de individ. Cea de a treia caracteristică a motivaţiei este direcţia comportamentului legat de muncă. În ultimă instanţă orice comportament motivat are anumite scopuri sau obiective spre care este dirijat. Un aspect foarte important care trebuie menţionat se referă la diferenţa dintre două concepte aparent asemănătoare, dar care, în realitate, sunt absolut diferite. Astfel, conceptul de motivaţie nu este sinonim cu cel de motivare. Primul face referire la nivelul dezvoltării personale, la concepţia despre sine sau la nivelul şi orientarea autoevaluării, fie la contextul social în care este integrată persoana, la cadrul structural în care aceasta îşi desfăşoară activitatea sau la conştiinţa valorilor dominante într-o comunitate sau grup. În cea de-a doua categorie sunt incluse solicitările şi finalităţile concrete ale unei activităţi. Rolul motivaţiei nu este numai acela de a declanşa, întreţine şi stimula participarea la o anumită activitate, ci şi de a conduce la anumite performanţe. Motivaţia este „o formă specifică de reflectare prin care se semnalează mecanismelor de comandă-control ale sistemului personalităţii o oscilaţie de la starea iniţială de echilibru, un deficit energetico-informaţional sau o necesitate ce trebuie satisfăcută.” (Golu, 2005, 571). Teoria performanţelor aşteptate, dezvoltată de V.H. Vroom, are ca idee de bază convingerea că motivaţia este determinată de rezultatele pe care oamenii le aşteaptă să apară ca efect al activităţii la locul de muncă, aceştia fiind motivaţi să lucreze în acele activităţi pe care le evaluează ca fiind atractive, având sentimentul că le pot realiza (Johns, 1998, 160). Motivaţia este o formă de „contract psihologic” bazat pe aşteptările pe care respectivele părţi le au şi extinderea acelora care sunt realizabile, deoarece oa- menii sunt receptivi la o varietate de strategii manageriale (Constantinescu, 2004, 198). Conform A. Maslow, indivizii sunt motivaţi de nevoile de rang inferior până în momentul în care acestea sunt satisfăcute, după care acestea încetează să mai motiveze şi începe să se manifeste tendinţa spre nevoile de rang superior. Satisfacerea relativă a unei nevoi, care se întâmplă pentru cei mai multi indivizi, transferă o anumita doză de insatisfacţie nivelului superior, următor de nevoi. Abraham Maslow introduce în ştiinţele comportamentului termenul de ierarhia nevoilor şi prezintă nevoile de bază ale individului, ierarhizate în ordinea crescândă a importanţei. Există mai multe tipuri de nevoi, pe care Maslow le clasifică astfel (Blythe, 1998, 27): - nevoi fiziologice, legate direct de supravieţuirea individului: hrană, îmbrăcăminte, adăpost; - nevoi de securitate, ilustrate de dorinţa de stabilitate, de protecţie, de securitate psihologică şi materială: siguranţa muncii, ordine, lipsă de ameninţare; - nevoi sociale de afiliere (acceptare) – fiinţa umană caută ajutor, afecţiune, este animată de dorinţa de a se simţi acceptată de un grup: apartenenţa la grup, stabilitatea de relaţii umane, afecţiune; - nevoi de stimă – odată acceptată de un grup, fiinţa umană are nevoie sa fie recunoscută, să se bucure de prestigiu, să-şi arate dependenţa şi încrederea în ea însăşi; - nevoi de autorealizare – autodezvoltare, maximizarea potenţialului propriu, realizare personală. 182 Mihai Petru Craiovan 6 Ierarhia nevoilor după Maslow1 Conform principiului piramidei lui Maslow, nu se poate trece de la un nivel la altul decât dacă nevoile aferente nivelurilor precedente au fost satisfăcute. Maslow arată că diferitele nevoi coexistă şi că ele depind de indivizi. Motivarea performanţei superioare necesită acţiuni pozitive şi evitarea sancţiunilor negative. Gradul de motivaţie va fi reflectat în calitatea muncii oamenilor, iar calitatea muncii lor se va reflecta asupra managerului şi asupra fiecărui membru al companiei sale. Motivaţia nu trebuie considerată ca un fiind un scop, datorită faptului că ea generează şi stimulează participarea în muncă, influenţând totodată rezultatele şi performanţele muncii. Pe lângă funcţia de energizare, motivaţia îndeplineşte şi funcţia de orientare a activităţii în raport cu scopurile preexistente, motiv pentru care, este important ca indivizii să dispună de capacitatea de a-şi instrui şi controla propria motivaţie. Controlul raţional poate creşte performanţele productive şi umane ale muncii, însă acest lucru este condiţionat de relaţia dintre scopurile individuale şi cele organizaţionale. Există mai multe forme de descriere a motivaţiei, în funcţie de obiectul la care ne raportăm. În cazul în care ne raportăm la provenienţa sursei ce generează motivaţia, aceasta poate fi de mai multe feluri. Motivaţia intrinsecă (directă) este generată, fie de sursele interne ale subiectului motivaţiei (de nevoile şi trebuinţele sale), fie de sursele provenite din activitatea desfăşurată. Caracteristica acestei motivaţii constă în obţinerea satisfacţiei prin îndeplinirea unei acţiuni adecvate ei. Motivaţia extrinsecă (indirectă) este generată de surse exterioare subiectului sau naturii activităţii lui. Ea poate fi sugerată sau impusă de alte persoane sau de concursuri de împrejurări favorabile sau nu. În organizaţie, motivaţia extrinsecă se întâlneşte în cazul promovării pe un post considerat doar ca sursă de venituri. Motivaţia cognitivă este legată de nevoia de a şti, de a cunoaşte, de a fi stimulat senzorial. Se manifestă sub forma curiozităţii faţă de nou, de inedit, de complexitate, ca şi prin toleranţa ridicată faţă de risc. Denumirea de cognitivă este dată de prepon- derenţa proceselor de cunoaştere, întelegere. Prin mecanismele percepţiei, gândirii, memoriei şi imaginaţiei au loc, progresiv: explorarea, reproducerea, înţelegerea anumitor fenomene şi dorinţa de a crea ceva nou. În organizaţie, motivaţia afectivă poate apare sub forma acceptării unor sarcini şi posturi din dorinţa de a nu fi considerat incapabil sau rău intenţionat (www.fwd.aiesec.ro). 1 Sursă: Blythe, J., 1998, Comportamentul consumatorului. 7 Relaţia dintre imaginea de sine și motivaţie în dezvoltarea profesională 183 Motivaţia este o verigă foarte importantă datorită faptului că individul, pentru a fi motivat la locul de muncă, trebuie să aibă certitudinea că, prestând o anumită activitate, aceasta îi va satisface şi propriile trebuinţe. În momentul în care individul nu are astfel de certitudini, va surveni lipsa de motivare şi implicit, o performanţă scăzută în realizarea sarcinilor profesionale. Studiul experimental 1. Obiective Obiectivele cercetărilor vizând rolul imaginii de sine în dezvolatrea motivaţiei profesionale în societatea românească actuală sunt diverse, cercetarea de faţă propunându-şi următoarele obiective privind problematica studiată: a) identificarea rolului/influenţei unor dimensiuni de personalitate în dezvoltarea motivaţiei de tip profesional; b) implicarea corelaţiei imagine de sine – motivaţie profesională în comportamentul organizaţional al angajaţilor din diverse departamente de pe paliere diferite ale organizaţiei. 1.1. Obiective secundare: a) evaluarea imaginii de sine a angajaţilor din organizaţie, în funcţie de departamentul analizat; b) evaluarea motivaţiei angajaţilor din organizaţie în funcţie de departamentul analizat; c) identificarea surselor motivaţionale specifice fiecărui departament studiat; d) identificarea rolului imaginii de sine în dinamica motivaţională prezentă în fiecare dintre departamentele studiate. 2. Ipoteze Fixarea obiectivelor conduce la formularea ipotezelor care urmează a fi testate. Conform obiectivelor formulate şi prezentare anterior, ipotezele sunt: a) dacă constatăm diferenţe în strucutura şi dinamica imaginii de sine a angajaţilor, atunci vom identifica şi diferenţe ale intensităţii motivaţiei profesionale; b) în funcţie de nivelul organizaţional la care se află departamentul de lucru al angajatului, imaginea de sine poate fi structurată şi adaptată influenţând motivaţia profesională. 3. Eşantionul În cercetarea de faţă, eşantionul cercetării este reprezentat de 105 subiecţi, atât de sex feminin cât şi de sex masculin, cu vârsta cuprinsă între 25 ani şi 31 de ani, angajaţi ai companiei „X”. Aceştia au fost selectaţi din trei departamente ale companiei precizate anterior astfel: 35 de subiecţi fac parte din departamentul de Vânzări, 35 din departamentul de Finance&IT şi 35 de subiecţi din departamentul de Resurse Umane. Participarea acestor persoane s-a facut benevol, neexistând nici un fel de motivare din partea cercetătorului. 4. Prezentarea probelor Cercetarea de faţă a pornit de la faptul că la nivel organizaţional, motivaţia este un element cheie. Astfel, s-au urmărit două variabile, respectiv imagine de sine şi motivaţie, încercând să se observe şi relaţia dintre cele două. Metodele folosite au fost Scala Rosenberg pentru evaluarea imaginii de sine, chestionarul „Motivaţie profesională” pentru reliefarea diferenţelor între departamente în ceea ce priveşte categoria de motivaţie care predomină pentru fiecare grup în parte şi interviul semistructurat. 184 Mihai Petru Craiovan 8 4.1. Scala M. Rosenberg Imaginea de sine a fost evaluată cu ajutorul Scalei Rosenberg (Imaginii de Sine). Aceasta vizează imaginea de sine, stima de sine, încrederea în forţele proprii şi cuprinde 10 itemi concretizaţi în afirmaţii faţă de care persoana îşi exprimă acordul sau dezacordul pe o scala de la 1 la 4. Însumarea punctelor, în final, va da scorul total al probei măsurate. Scorurile pot varia între 0 şi 40 puncte. Scorurile pana la 20 de puncte semnifică o imagine de sine scăzută, probleme cu stima de sine, lipsa încrederii în forţele proprii, o identitate slab conturată. Scorurile medii (21-30 puncte) exprimă o imagine de sine pertinentă, o identitate bine conturată, o încredere bună în forţele proprii. Scorurile peste 30 de puncte exprimă o imagine de sine exacerbată, o încredere oarbă în forţele proprii, o supraevaluare a forţelor personale. 4.2. Chestionarul “Motivaţie profesională” În elaborarea chestionarului s-a utilizat procedeul structurat de prezentare a întrebărilor şi s-a ţinut cont de principiile generale ale întocmirii unui astfel de instrument de culegere a informaţiilor. Chestionarul cuprinde douăzeci de itemi, nefiind incluse indicativele personale ale respondenţilor. Astfel, urmând firul logic, am început cu întrebări generale continuând cu întrebările particulare, specifice studiului de faţă. Scopul acestui chestionar este de a evalua sursele de motivare şi satisfacţie la locul de muncă, precum şi nivelul motivaţiei. 4.3. Interviul semistructurat O parte dintre elementele care au fost urmărite în conceperea acestui instrument au fost poziţia în cadrul companiei – dacă subiecţii deţin sau nu o funcţie de conducere, vechimea în cadrul companiei, nivelul studiilor şi ierarhizarea surselor de motivare. Analiza rezultatelor 1. Interpretarea datelor obţinute cu ajutorul Scalei Rosenberg În urma aplicării Scalei Rosenberg s-au obţinut date conform cărora s-au constatat diferenţe semnificative între departamente. Astfel, departamentele Finance&IT (31,2) şi Resurse Umane(31,37) ating cote mari şi relativ apropiate, de unde rezultă o imagine de sine ridicată a angajaţilor care fac parte din cele două departamente prezentate anterior, comparativ cu departamentul de Vânzări, unde valoarea este mai scăzută, respectiv 26,77 costatând prezenţa unei imaginii de sine medii. Se poate spune că se observă diferenţe valorice semnificative între departa- mentele specializate, în interiorul cărora lucrează oameni pregătiţi pentru domeniul în care îşi desfăşoară activitatea. În cadrul departamentului de Vânzări media de vârstă a angajaţilor este mai mică, în componenţa sa existând atât persoane cu studii superioare finalizate, cât şi cu studii superioare în curs de desfăşurare. Celelalte două departa- mente au în componenţa lor persoane cu vechime în lucru, fapt ce conduce la creşterea imaginii de sine. În urma analizei răspunsurilor oferite de către subiecţi nu s-au constatat discrepanţe majore între răspunsurile acestora, iar scorurile obţinute sunt dispersate în jurul tendinţei centrale. Valoarea cea mai des întâlnită arată că cea mai mare parte a subiecţilor atinge sau chiar depăşeşte pragul unei imagini de sine medie. 9 Relaţia dintre imaginea de sine și motivaţie în dezvoltarea profesională 185 Distributia scorurilor pentru nivelul imaginii de sine 30 25 20 15 10 5 0 Imagine de sine Imagine de sine Imagine de sine scazuta medie ridicata Departamentul Vanzari Departamentul Finance & IT Departamentul Resurse Umane Fig. 1. Distribuţia scorurilor pentru nivelul imaginii de sine Analizând graficul distribuţiei scorurilor obţinute de subiecţi la Scala Rosenberg în funcţie de departamentul de provenienţă (Fig.1.) am constatat faptul că scorurile medii predomină în cazul departamentului de Vânzări. De asemenea, se observă că nu sunt prezente scoruri care să denote o imagine de sine scăzută la nici unul dintre cele trei departamentele analizate, scorurile medii predominând în cazul departamentului de Vânzări. Mai mult decât atât, departamentul Finance&IT se situează pe prima poziţie cu o prezenţă ridicată a scorurilor care să denote o imagine de sine ridicată. Şi în cadrul departamentului de Resurse Umane s-au înregistrat scoruri mari, însă incidenţa este mai mică decât în cazul departamentului Finance&IT. Referitor la omogenitatea grupurilor s-a constatat că cel mai omogen grup este reprezentat de departamentul Finance&IT (4,03), urmat de departamentul de Vânzări (4,17) şi apoi de departamentul de Resurse Umane (4,36). Este important de menţionat că diferenţele între cele trei departamente nu sunt foarte mari. La nivelul departamentelor studiate, în cadrul cărora lucrează persoane pregătite pentru domeniul în care îşi desfăşoară activitatea, se observă prezenţa omogenităţii grupului, diferenţele dintre ele existând, atât în privinţa nivelului imaginii de sine, cât şi a nivelului motivaţiei, dar acestea nefiind semnificative. Explicaţia ar putea fi reprezentată de tipologia funcţională similară la nivelul companiei, prin asta, exprimând ideea că angajaţii celor două departamente care au înregistrat scoruri mari (Finance&IT şi Resurse Umane) au o vechime la locul de muncă mai mare, au lucrat pe mai multe poziţii în cadrul aceleiaşi organizaţiei şi s- au specializat înainte şi după angajare pe un anumit domeniu. De asemenea, grupul este mai restrâns, coeziunea e mai mare, gradul de interacţionare cu colegii este ridicat, fapt ce conferă anumite satisfacţii subiecţilor. Mai mult decât atât, cele două departamente îşi desfăşoară activitatea preponderent la sediul central. Spre deosebire de departamentul de Vânzări care cuprinde foarte multi angajaţi ce îşi desfăşoară activitatea în afara birourilor, intrând în contact direct cu firmele colaboratoare, fluctuaţia de personal este mai mare decât în celelalte două departamente şi mulţi dintre angajaţi sunt la începutul carierei, fapt ce generează diferenţe în comparaţie cu celelalte două departamente analizate. 186 Mihai Petru Craiovan 10 2. Interpretarea datelor chestionarului „Motivaţie profesională” În graficul prezentat mai jos (Fig. 2.) se face o comparaţie între pregnanţa cu care apar anumite scoruri şi departamentul de provenienţă al subiecţilor. Referitor la frecvenţa cu care apar anumite scoruri la chestionarul de evaluare a motivaţiei se poate face o comparaţie între cele trei departamente analizate, în vederea evidenţierii unor caracteristici specifice. Astfel, se poate observa că nu au fost înregistrate scoruri mici în cadrul departamentelor analizate şi că există un singur subiect cu un nivel al motivaţiei sub medie, acesta fiind un angajat al departamentului de Vânzări. Celelalte răspunsuri oferite de subiecţii chestionaţi denotă o motivaţie medie sau peste medie. De menţionat este faptul că scorurile foarte mari sunt obţinute de departamentul Finance&IT, caz în care scorurile medii sunt mai restrânse, comparativ cu departa- mentul de Resurse Umane, unde predomină valorile peste medie. Distributia scorurilor pentru nivelul de motivatie Motivatie Motivatie Motivatie Motivatie scazuta sub medie medie ridicata Departamentul Vanzari Departamentul Finance & IT Departamentul Resurse Umane Fig.2. Distribuţia scorurilor pentru nivelul motivaţiei Rezultatele obţinute în urma analizei răspunsurilor oferite de către subiecţi conduc la confirmarea ipotezei conform căreia imaginea de sine este un factor important în ceea ce priveşte motivaţia la locul de muncă, rezultând astfel, că în momentul în care se constată diferenţe în strucutura şi dinamica imaginii de sine a angajaţilor, atunci cu siguranţă, vor exista şi vor fi identificate şi diferenţe ale inten- sităţii motivaţiei profesionale. Se poate spune că imaginea de sine este în strânsă legătură cu nivelul de motivare al angajatului, imaginea de sine fiind considerată a fi un puternic susţinător al eforturilor de menţinere a unui nivel optim de motivare. De asemenea, s-a dovedit că există diferenţe în ceea ce priveşte sistemul motivaţional de referinţă, sursele care generează motivaţie şi satisfacţie la locul de muncă configurându-se după aceeaşi specificitate a grupului de provenienţă. Dacă pentru departamentul de Vânzări unde foarte mulţi angajaţi sunt la începutul carierei profesionale, contează câştigul economic şi posibilitatea de promovare, pentru aceia dintre angajaţi care au vechime în muncă şi un grad înalt de specializare, sursele principale sunt autorealizarea şi stima persoanelor care îi înconjoară şi cu care interacţionează. 3. Interpretarea interviului semistructurat Rolul interviului semistructurat a fost acela de a urmări şi distribuţia preponde- renţei surselor motivaţionale în funcţie de departamentul de provenienţă. Astfel, conform interviului realizat, s-au obţinut datele prezentate în figura de mai jos. 11 Relaţia dintre imaginea de sine și motivaţie în dezvoltarea profesională 187 Distributia si preponderenta surselor motivationale in functie de departament Castigul economic Prestigiul Promovarea Autorealizarea Obligatia Evitarea criticii/penalitatii 0% 5% 10% 15% 20% 25% 30% 35% 40% 45% 50% Departamentul Vanzari Departamentul Finance & IT Departamentul Resurse Umane Fig.3. Distribuţia surselor motivaţionale conform interviului, în funcţie de departamentul de provenienţă După cum se poate observa din figura anterioară, există diferenţe în ceea ce priveşte distribuţia stimulentelor motivaţionale în funcţie de departamentul de provenienţă. Se pot observa diferenţele mai mari de perspectivă între departamentul de Vânzări şi celelalte două departamente studiate. Dacă departamentul de Vânzări este format mai mult din persoane care sunt la începutul carierei urmărind câştigul financiar şi promovarea la nivelul organizaţiei, pentru angajaţii cu experienţă şi, implicit, cu o remunerare pe măsură, acest aspect nu mai este la fel de important. La aceste două departamente, respectiv Finance&IT şi Resurse Umane, predomină, ca stimulente motivaţionale, autorealizarea şi prestigiul celorlaţi, deşi nu se poate spune că elementul pecuniar nu reprezintă un factor important, ci doar că nu se mai ridică la cotele înalte înregistrate de subiecţii din cadrul departamentului de Vânzări. De asemenea, se înregistrează valori foarte mici pentru stimulentele extrinseci, respectiv, obligaţia pentru familie şi faţă de companie şi evitarea criticii/penalităţii, lucru favorabil organizaţiei, datorită faptului că sunt preferate sursele de motivaţie intrinsecă. Deşi există diferenţe între angajaţii celor trei departamente studiate, toate au obţinut scoruri medii sau peste medie, lucru care este favorabil atât organizaţiei cât şi individului în drumul său către succesul profesional. De asemenea, există diferenţe semnificative în ceea ce priveşte nivelul celor două variabile, respectiv imagine de sine şi motivaţie profesională, dar şi preponderenţa anumitor surse de motivare în funcţie de media de vârstă, dar şi de specificul grupului din care fac parte subiecţii. Concluzii Fiecare grup are un profil specific în ceea ce priveşte atât variabilele imagine de sine şi motivaţie, cât şi relaţia dintre acestea două, un aspect important fiind faptul că diferenţele nu sunt foarte mari, cele mai mari dintre acestea înregistrându-se între departamentul de Vânzări şi celelalte două, respectiv departamentul Finance&IT şi departamentul de Resurse Umane. Deşi există diferenţe între cele trei grupuri partici- pante la cercetare, toate au obţinut scoruri medii sau peste medie. Imaginea de sine, în funcţie de nivelul de structurare la care a ajuns, favorizează o anumită dinamică motivaţională manifestată în comportamentul organizaţional. 188 Mihai Petru Craiovan 12 Astfel, se poate afirma că, atunci când imaginea de sine este este mai structurată, respectiv este concretizată în experienţă, perfecţionare, ocuparea unei poziţii de condu- cere în organizaţie, atunci dinamica motivaţională este mai intensă. Acest fapt este reliefat în cazul departamentelor Finance & IT şi Resurse Umane, în cadrul cărora personalul se bucură de mulţi ani de activitate, situându-se la un nivel ridicat în ceea ce priveşte gradul de specializare. Spre deosebire de situaţia prezentată anterior, atunci când imaginea de sine este mai slab structurată, adică prezintă un grad de imaturitate, dinamica motivaţională este mai slabă. Acestă situaţie este prezentă în interiorul departamentulului de Vânzări, care este format din persoane aflate la începutul carierei şi care sunt interesate atât de câştigul financiar cât şi de promovarea la nivelul organizaţiei. Există diferenţe în ceea ce priveşte sistemul motivaţional de referinţă, sursele care generează motivaţie şi satisfacţie la locul de muncă configurându-se după aceeaşi specificitate a grupului de provenienţă. Dacă pentru departamentul de Vânzări, unde se regăsesc foarte mulţi angajaţi aflaţi la începutul carierei profesionale, contează câştigul economic şi posibilitatea de promovare, pentru cei cu o vechime în muncă, cu un grad mai înalt de specializare, sursele principale sunt autorealizarea şi stima celor din jur. Rezultatele obţinute pot servi îmbunătăţirii fiecărui departament, în funcţie de propria lui tipologie, în funcţie de angajaţii din fiecare departament. S-a dovedit că pentru fiecare departament se poate vorbi despre un profil psiho-socio-profesional. În consecinţă această problematică trebuie ţinută sub control pentru bunul mers al companiei. Este important să se ţină cont de aceste diferenţe dintre departamente pentru a asigura o bună funcţionare şi un randament optim în cadrul fiecărei componente a întregului. Bibliografie Bogatu, N., 2002, Conduita de rol, sine si personalitate, Granada, București; Constantinescu, M., 2004, Competenţa socială şi competenţa profesională, Editura Economică, Bucureşti; Craiovan, M.P., 2008, Psihologia muncii şi a resurselor umane, Editura Renaissance, Bucureşti; Cristea, D., 2007, Tratat de psihologie socială, Editura ProTransilvania, Bucureşti; Golu, M., 2005, Bazele psihologiei generale, Editura Universitară, Bucureşti; Johns, G., 1998, Comportament organizaţional, Editura Economică, Bucureşti; Neveanu, P.P., 1978, Dicţionar de psihologie, Editura Albatros, Bucureşti; Tabachiu, A., 2003, Psihologie ocupaţională, Editura Universităţii Titu Maiorescu, Bucureşti; www.fwd.aiesec.ro, site consultat la data de 22.09.2009; Zlate, M., 1998, Psihologie organizaţională, Editura Universităţii Titu Maiorescu, Bucureşti.